Σχέδιο Συμφωνία των Γενικών Γραμματέων του Ευρωπαϊκού Κοινοβουλίου, του Συμβουλίου, της Επιτροπής, του Γραμματέα του Δικαστηρίου, των Γενικών Γραμματέων του Ελεγκτικού Συνεδρίου, της Οικονομικής και Κοινωνικής Επιτροπής, της Επιτροπής των Περιφερειών και του αντιπροσώπου του διαμεσολαβητή σχετικά με τις κοινές αρχές μιας εναρμονισμένης πολιτικής επιλογής και πολιτικής προσλήψεων, και σχετικά με τις αρχές αξιοποίησης των πινάκων ικανότητας

(υποβληθέντα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το άρθρο 2 του Κανονισμού Υπηρεσιακής Κατάστασης των υπαλλήλων (ΚΥΚ), όπως τροποποιήθηκε από τον κανονισμό του Συμβουλίου αριθ. 3947/92, επιτρέπει σε «δύο ή περισσότερα Όργανα να αναθέσουν σε ένα από αυτά ή σε διοργανικό οργανισμό την άσκηση των εξουσιών που περιέρχονται στην αρμόδια για τους διορισμούς αρχή στον τομέα της πρόσληψης». Συνιστά συνεπώς επαρκή νομική βάση, η οποία επιτρέπει την ίδρυση μιας Υπηρεσίας, με κοινή απόφαση των Οργάνων.

Η διοργανική συνεργασία στον τομέα αυτό έχει χρησιμοποιηθεί ιδίως κατά τις δύο τελευταίες διευρύνσεις, σε πεδία όπως, παραδείγματος χάρη, η διοργάνωση διαγωνισμών για γλωσσομαθείς, ελεγκτές, γραμματείς και άλλους.

Το ισχύον πλαίσιο διοργανικής συνεργασίας έχει πάντως κάποια όρια, ιδίως στο επίπεδο της ανομοιογένειας των διαδικασιών, της χωριστής διοργάνωσης ορισμένων διαγωνισμών ή της ύπαρξης υπηρεσιών διοργάνωσης διαγωνισμών και επιλογών υποψηφίων σε κάθε Όργανο.

Είναι λοιπόν σκόπιμο να δημιουργηθεί ένα ενιαίο πλαίσιο διοργάνωσης διαγωνισμών και να τεθούν από κοινού οι προς τούτο διατιθέμενοι πόροι.

Αυτό το ενιαίο πλαίσιο θα δημιουργήσει τη δυνατότητα να πραγματοποιηθούν οικονομίες κλίμακας, ειδικότερα στο πλαίσιο της μελλοντικής διεύρυνσης. Θα έχει επίσης ορισμένη θετική επίπτωση από την άποψη της εναρμόνισης και της επαγγελματικοποίησης των διαδικασιών που χρησιμοποιούν τα Όργανα για την επιλογή των υποψηφίων. Αυτό θα αποβεί προς όφελος όχι μόνο των Οργάνων, αλλά επίσης των πολιτών της ´Ενωσης που είναι υποψήφιοι και για τους οποίους, συχνά, η διαδικασία επιλογής αποτελεί και την πρώτη και μοναδική επαφή με τα κοινοτικά Όργανα.

Ορισμένες προσπάθειες έχουν ήδη καταβληθεί, από το Μάρτιο του 2000, στο πλαίσιο της Λευκής Βίβλου για τη μεταρρύθμιση της Επιτροπής. Στο πλαίσιο αυτό, η Επιτροπή πρότεινε, στις 26 Φεβρουαρίου 2001, την ίδρυση μιας διοργανικής Υπηρεσίας προσλήψεων.

Τα προτεινόμενα δύο σχέδια διοργανικών αποφάσεων είναι το αποτέλεσμα εργασιών μιας διοργανικής ομάδας εργασίας, που συστάθηκε κατόπιν πρωτοβουλίας των Γενικών Γραμματέων οι οποίοι ενέκριναν, τον Ιούλιο του 2001, τα συμπεράσματα των εργασιών αυτών. Τα σχέδια αποφάσεων εγκρίθηκαν στη συνέχεια από την Επιτροπή, στις 30 Οκτωβρίου 2001 και υποβλήθηκαν μετά στην Επιτροπή του ΚΥΚ, για διαβούλευση, στις 7 Δεκεμβρίου 2001.

Εναπόκειται τώρα στα Όργανα να λάβουν την απόφαση για την ίδρυση της Υπηρεσίας. Προς τούτο, οι Γενικοί Γραμματείς, εφαρμόζοντας τον ΚΥΚ στον τομέα των προσλήψεων, οφείλουν να λάβουν, με κοινή συμφωνία τους, τα αναγκαία μέτρα για τη θέση σε εφαρμογή της αποφάσεως αυτής.

Σχέδιο Συμφωνία των Γενικών Γραμματέων του Ευρωπαϊκού Κοινοβουλίου, του Συμβουλίου, της Επιτροπής, του Γραμματέα του Δικαστηρίου, των Γενικών Γραμματέων του Ελεγκτικού Συνεδρίου, της Οικονομικής και Κοινωνικής Επιτροπής, της Επιτροπής των Περιφερειών και του αντιπροσώπου του διαμεσολαβητή σχετικά με τις κοινές αρχές μιας εναρμονισμένης πολιτικής επιλογής και πολιτικής προσλήψεων, και σχετικά με τις αρχές αξιοποίησης των πινάκων ικανότητας

Στο πλαίσιο της συστάσεως μιας Υπηρεσίας προσλήψεων της Ευρωπαϊκής Κοινότητας, οι Γενικοί Γραμματείς των Οργάνων δεσμεύονται υπέρ της διαρκούς βελτίωσης της διαδικασίας της ΕΕ, για την επιλογή υποψηφίων στη βάση κοινών, διαφανών και αποτελεσματικών διαδικασιών.

Προς τούτο, καλούν τα μέλη του Διοικητικού Συμβουλίου να εγκαθιδρύσουν, σε συνεργασία με τον διευθυντή της Υπηρεσίας, μία πλήρως εναρμονισμένη διαδικασία επιλογής των υποψηφίων βάσει των παρακάτω διατυπούμενων αρχών.

Επίσης, οι γενικοί γραμματείς δεσμεύονται να συνεργάζονται στενά στους τομείς τους συναφείς με τον προγραμματισμό των διαγωνισμών, την αξιοποίηση των πινάκων ικανότητας και την εναρμόνιση των κριτηρίων κατάταξης σύμφωνα με τις παρακάτω διατυπωμένες αρχές.

1. Προγραμματισμός των διαγωνισμών

* Η Υπηρεσία προσλήψεων διοργανώνει τακτικές συσκέψεις με τα όργανα, με σκοπό το συντονισμό του προγραμματισμού των διαγωνισμών καθώς και την προετοιμασία των προκηρύξεων διαγωνισμών.

* Η Υπηρεσία προσλήψεων καταρτίζει και θέτει σε εφαρμογή ένα πρόγραμμα γενικών διαγωνισμών βάσει των αναγκών και των απαιτήσεων των οργάνων. Εγκαθιδρύεται ένας μηχανισμός που λειτουργεί μεταξύ της Υπηρεσίας προσλήψεων και των Οργάνων κατά τρόπο που να διασφαλίζεται επαρκής προγραμματισμός ο οποίος να εγγυάται την έγκαιρη ανταπόκριση στις ανάγκες των Οργάνων για προσλήψεις ατόμων τόσο με γενικά προσόντα όσο και με ειδίκευση, συμπεριλαμβανομένων των γλωσσομαθών, και των ατόμων με ειδίκευση στο πλαίσιο της Έρευνας.

* Κάθε όργανο ενημερώνει την Υπηρεσία σχετικά με τις ανάγκες του σε θέματα προσλήψεων για τα προσεχή τρία έτη. Η Υπηρεσία καταρτίζει ένα τριετές κυλιόμενο πρόγραμμα προβλέψεων το οποίο ενημερώνεται τουλάχιστον ανά εξάμηνο, με σκοπό τη βέλτιστη ανταπόκριση στις ανάγκες των οργάνων.

* Το πρόγραμμα εργασίας συμπεριλαμβάνει ενδεικτικό χρονοδιάγραμμα καθενός προς διοργάνωση διαγωνισμού καθώς και ένα στόχο σχετικό με τον πίνακα ικανότητας (επιτυχόντων υποψηφίων).

* Τα όργανα δεσμεύονται να βελτιώνουν τον προγραμματισμό τους βάσει προβλέψεων όπως και την έγκαιρη διάθεση προσωπικού που συμμετέχει στις εξεταστικές επιτροπές, κατά τρόπο που να επιτρέπει στην Υπηρεσία να προγραμματίζει το έργο της, να προσδιορίζει τις προτεραιότητες και να τηρεί το χρονοδιάγραμμά της.

* Τηρούμενου του άρθρου 2 παράγραφος 2 της αποφάσεως των γενικών γραμματέων της ..., όλοι οι διαγωνισμοί προκηρύσσονται σε διοργανική βάση, ακόμη και αν ένα ή περισσότερα όργανα δεν έχουν διατυπώσει αίτημα πρόσληψης υποψηφίων από τον πίνακα επιτυχόντων.

2. Πολιτική και διαδικασίες επιλογής των υποψηφίων

2.1 Διαφάνεια για τους υποψηφίους

* Δημιουργία ενός κοινού και εύχρηστου ιστοτόπου προσλήψεων και ενός καταλόγου ηλεκτρονικών διευθύνσεων για τους μελλοντικούς διαγωνισμούς, που να επιτρέπουν την τακτική πληροφόρηση των δυνητικών υποψηφίων σχετικά με τις υπάρχουσες δυνατότητες πρόσληψης.

* Διαμόρφωση ενός κοινού και απλουστευμένου εντύπου υποψηφιότητας και ενός ευκρινέστερου κειμένου προκήρυξης διαγωνισμών.

* Κοινοποίηση στους υποψηφίους, υπό επαρκή μορφή, των κριτηρίων αξιολόγησης που εφαρμόζονται κατά τη διενέργεια των διαγωνισμών.

* Κοινοποίηση ευκρινών πληροφοριών στους υποψηφίους σχετικά με τις δυνατότητες ενστάσεως, και ιδίως σχετικά με την προσφυγή στον Ευρωπαίο Διαμεσολαβητή.

* Δυνατότητα των υποψηφίων που συμμετέχουν σε δοκιμασία ερωτήσεων πολλαπλών επιλογών επί φύλλων χαρτιού, να κρατούν το έντυπο εξερχόμενοι της αίθουσας των εξετάσεων (στο μέτρο που το περιεχόμενό του δεν προστατεύεται από συγγραφικό δικαίωμα) και να λαμβάνουν, αφού το ζητήσουν από την Υπηρεσία, το έντυπο των λύσεων.

* Δημοσίευση του ονοματεπώνυμου των μελών της εξεταστικής επιτροπής και, στο πέρας της διαδικασίας, δημοσίευση του πίνακα των επιτυχόντων στην Επίσημη Εφημερίδα, τηρουμένων των διατάξεων για την προστασία των προσωπικών δεδομένων.

* Δυνατότητα των υποψηφίων να συμβουλευτούν, κατόπιν αιτήσεώς τους, τα γραπτά τους και την αξιολόγηση της εξεταστικής επιτροπής, τηρουμένου του απορρήτου των εργασιών της εξεταστικής επιτροπής.

2.2 Απαιτήσεις σε θέματα γλωσσικών προσόντων

* Απαίτηση να κατέχουν οι υποψήφιοι μια επίσημη γλώσσα άλλη από τη μητρική γλώσσα τους, ενημερώνοντάς τους παράλληλα ότι ορισμένες θέσεις απασχόλησης δυνατόν να απαιτούν ή ορισμένα όργανα δύνανται να επιβάλλουν ιδιαίτερους όρους γλωσσικών γνώσεων στο πλαίσιο της διαδικασίας πρόσληψης βάσει των πινάκων ικανών υποψηφίων, πράγμα που ως εκ τούτου σημαίνει ότι κάθε όργανο προσλαμβάνει βάσει των δικών του απαιτήσεων σε θέματα γλωσσών και σχετικών προσόντων. (Στο πλαίσιο επιδίωξης της διαφάνειας, εάν ορισμένα όργανα έχουν ιδιαίτερες γλωσσικές προτιμήσεις, αυτές με τη σειρά τους θα πρέπει να εξειδικεύονται σαφώς στους υποψηφίους πριν από την υποβολή της υποψηφιότητάς τους.)

* Η αξιολόγηση της μητρικής και της δεύτερης επίσημης γλώσσας γίνεται κατά την προεπιλογή ή με τη γραπτή δοκιμασία (κατά περίπτωση) όπως και κατά την προφορική δοκιμασία (όπως συνήθως συμβαίνει), ενώ οι άλλες δηλωθείσες γλώσσες αξιολογούνται στο πλαίσιο της προφορικής δοκιμασίας.

2.3 Γλωσσική διοργάνωση των διαγωνισμών επιλογής υποψηφίων

* Το Διοικητικό Συμβούλιο αποφασίζει εάν η Υπηρεσία οφείλει ή όχι να διοργανώσει ειδικούς διαγωνισμούς ανά γλώσσα.

2.4 Επαγγελματισμός στις διαδικασίες επιλογής

* Απόδοση διαρκούς προσοχής στην εφαρμογή ορθών πρακτικών και στην εξέλιξη των τεχνικών πρόσληψης.

2.4.1 Περιεχόμενο των διαγωνισμών

Το περιεχόμενο των διαγωνισμών εξετάζεται τακτικά και κατά περίπτωση, τροποποιείται ώστε να παρέχεται εγγύηση ότι με ακολουθούμενη διαδικασία επιλογής εξακολουθεί να εντοπίζει τους υποψήφιους εκείνους που ανταποκρίνονται με τον καλύτερο τρόπο στην απαιτούμενη περιγραφή. Παραδείγματος χάρη (για τους ανάλογους βαθμούς):

* κατά τις δοκιμασίες προεπιλογής, αξιολόγηση, τουλάχιστον της επάρκειας γνώσης εκ μέρους των υποψηφίων της δεύτερης επίσημης γλώσσας τους και της ικανότητάς τους να αντιμετωπίζουν κείμενα και αριθμητικά προβλήματα αναπτύσσοντας λογική σκέψη.

* κατά τις γραπτές δοκιμασίες, αξιολόγηση των γνώσεων που διαθέτουν οι υποψήφιοι στον τομέα στον οποίο αναφέρεται ο διαγωνισμός και των γνώσεων σχετικά με την Ευρωπαϊκή Ένωση. Οι δοκιμασίες στοχεύουν στην αξιολόγηση της ικανότητας των υποψηφίων να προβαίνουν σε ανάλυση ενός συνόλου δεδομένων, ενίοτε αντιφατικών, αναφερόμενων στην Ευρωπαϊκή Ένωση και τις πολιτικές της, να αναπτύσσουν μία αρθρωμένη επιχειρηματολογία και να διατυπώνουν συστάσεις.

* χρησιμοποίηση μιας σειράς προετοιμασμένων προφορικών ερωτήσεων που να παρέχουν τη δυνατότητα διάρθρωσης των συνεντεύξεων και πιο αντικειμενικής συγκριτικής ανάλυσης των απαντήσεων των υποψηφίων. Η συνέντευξη πρέπει να επιτρέπει στην εξεταστική επιτροπή να εκτιμά την ικανότητα του υποψηφίου να εργάζεται σε έναν οργανισμό πολυγλωσσικό και με πολιτιστική πολυφωνία, την ευχέρειά του προσαρμογής στα διάφορα καθήκοντα που θα μπορούσαν να του ανατεθούν, τις γνώσεις που κατέχει στον τομέα του και την όποια σχετική επαγγελματική εμπειρία του.

* εισαγωγή, στο στάδιο της συνέντευξης, μιας «ευρωπαϊκής» συνιστώσας η οποία να αποτελεί το αντικείμενο κανονικής ποιοτικής εξέτασης, με στόχο να εκτιμάται η εκ μέρους των υποψηφίων γνώση των ευρωπαϊκών υποθέσεων, καθώς και οι δυνατότητές τους για ανάλυση και ανάπτυξη συλλογισμών, η ικανότητά τους να λαμβάνουν υπόψη τις διάφορες πτυχές ενός ζητήματος, η δυνατότητά τους να αναπτύσσουν δημιουργική σκέψη και ο βαθμός της ικανότητάς τους για γλωσσική επικοινωνία (περιλαμβανομένων των άλλων γλωσσών, πέραν της μητρικής τους).

2.4.2 Η εξεταστική επιτροπή

* Συμμετοχή στην εξεταστική επιτροπή, ως παρέδρων, εξωτερικών εμπειρογνωμόνων σε θέματα προσλήψεων.

* Συμμετοχή σε εξεταστική επιτροπή υπό τον όρο ότι ο ενδιαφερόμενος έχει προηγουμένως παρακολουθήσει επωφελώς ολόκληρο το πρόγραμμα επιμόρφωσης που προορίζεται για όλα τα μέλη εξεταστικών επιτροπών. Η επιμόρφωση αυτή, η οποία θα μπορεί να αναφέρεται σε πτυχές όπως το νομικό πλαίσιο των διαγωνισμών, οι τεχνικές επιλογής και διεξαγωγής των δοκιμασιών, ή η ισότητα των ευκαιριών, θα συμβάλλει να παρέχεται εγγύηση για τη συνοχή των κανόνων, για όλα τα μέλη εξεταστικών επιτροπών, καθόλη τη διαδικασία πρόσληψης.

* Για τους υποψήφιους που ευρίσκονται στο στάδιο της συνέντευξης, απαγόρευση της κοινοποίησης (στην εξεταστική επιτροπή) των βαθμών που ελήφθησαν στις γραπτές δοκιμασίες, πριν την οριστική εκ μέρους τους βαθμολόγηση της συνέντευξης.

2.5 Προεπιλογή με τη βοήθεια υπολογιστή

* Εξέταση της δυνατότητας να καταρτίζονται δοκιμασίες προεπιλογής διενεργούμενες με τη βοήθεια υπολογιστή και, κατά περίπτωση, αξιοποίηση αυτής της δυνατότητας.

2.6 Ζητήματα σχετικά με την ισότητα των ευκαιριών

2.6.1 Γενικά θέματα και γεωγραφική ισορροπία

* Αξιοποίηση ενός συνόλου τεχνικών επιλογής υποψήφιων οι οποίες να εξακολουθούν να εξασφαλίζουν την πρόσληψη προσωπικού σε μία ευρεία γεωγραφική βάση, η οποία να αντανακλά τον πολυγλωσσικό χαρακτήρα και την πολιτιστική πολυφωνία των οργάνων.

* Βελτίωση της δημοσιότητας σχετικά με τη διοργάνωση μελλοντικών διαγωνισμών, κατά τρόπο που να αγγίζει όλα τα πληθυσμιακά σύνολα των κρατών μελών: στρατηγική επικοινωνίας με βάση τα ΜΜΕ που να επιτρέπει την προσέγγιση των συνόλων εκείνων που σήμερα εκπροσωπούνται ελλιπώς στις ενδιαφερόμενες ομάδες και κατηγορίες προσωπικού των οργάνων.

* Ενεργός παρακολούθηση της διαδικασίας επιλογής και προσλήψεων και τακτική υποβολή αναφορών (τουλάχιστον ανά εξάμηνο) στα όργανα επί του ζητήματος αυτού (όσον αφορά επίσης την αξιοποίηση των πινάκων ικανών υποψηφίων), ώστε να επισημαίνονται ειδικότερα οι διαμορφούμενες τάσεις και να παρατηρείται η εξέλιξη των σήμερα ελλιπώς εκπροσωπούμενων συνόλων (κοινοτήτων) στις ενδιαφερόμενες ομάδες και κατηγορίες προσωπικού των οργάνων.

2.6.2 Ειδικότερα ζητήματα: εξισορρόπηση μεταξύ ανδρών και γυναικών και ηλικία

* Επεξεργασία και διαρκής παρακολούθηση (με την υποστήριξη εμπειρογνωμόνων) δοκιμασιών επιλογής (και ιδίως προεπιλογής) που να μην συνεπάγονται σημαντική από στατιστική άποψη διαφορά μεταξύ των αποτελεσμάτων των ανδρών και των αποτελεσμάτων των γυναικών.

* Εκπροσώπηση και των δύο φύλων σε κάθε εξεταστική επιτροπή.

* Κάθε απόφαση σχετική με τα όρια ηλικίας που καθορίζονται στις προκηρύξεις των διαγωνισμών υπάγεται στην αρμοδιότητα του Διοικητικού Συμβουλίου.

3. Αρχές που διέπουν την αξιοποίηση των πινάκων ικανότητας

* Όλοι οι πίνακες ικανότητας (επιτυχόντων υποψηφίων) θα τίθενται στη διάθεση των οργάνων, μέσω μιας ηλεκτρονικής βάσεως δεδομένων άμεσης επικοινωνίας (on line).

* Η διάρκεια ισχύος κάθε πίνακα ικανότητας είναι διετής, αλλά θα μπορεί να παρατείνεται ανάλογα με τις ανάγκες των οργάνων.

* Για να επιτυγχάνεται η ικανοποίηση της διατυπωθείσας από ένα όργανο επιθυμίας για την πρόσληψη συγκεκριμένου αριθμού υποψηφίων βάσει ενός δεδομένου πίνακα ικανότητας, θα τίθεται σε εφαρμογή μία σειρά μέτρων που αποσκοπούν στην παροχή εγγυήσεων για δίκαιη αξιοποίηση των πινάκων ικανότητας υποψηφίων:

1) η Υπηρεσία θα λειτουργεί ως ένα «κέντρο επικοινωνίας» μεταξύ των υποψηφίων και των οργάνων και θα αναλαμβάνει ένα ρόλο ενεργού διαχείρισης και ελέγχου της αξιοποίησης των πινάκων.

2) κάθε όργανο θα αποτελεί το κέντρο της διαδικασίας προσλήψεών του: όλες οι υπηρεσίες/γενικές διευθύνσεις ενός οργάνου θα έχουν πρόσβαση στους πίνακες ικανότητας (περιλαμβανομένων των βιογραφικών σημειωμάτων), αλλά μόνον οι κεντρικές διαχειριστικές υπηρεσίες κάθε οργάνου θα έχουν πρόσβαση στα στοιχεία επαφής των υποψηφίων (τηλέφωνο, ταχυδρομική και ηλεκτρονική διεύθυνση).

3) οι υποψήφιοι διατυπώνουν, στο έντυπο υποψηφιότητας, τις προτιμήσεις τους ως προς το όργανο και τον τόπο πρόσληψης τους (κατά σειρά προτεραιότητας).

4) οι υποψήφιοι τηρούνται ενήμεροι σχετικά με τις διαδικασίες πρόσληψης.

5) οι πίνακες ικανότητας (επιτυχόντων υποψηφίων) περιλαμβάνουν, κατά γενικό κανόνα, τρεις ως τέσσερις «ομάδες αξίας». Μέσα σε καθεμιά από τις ομάδες, τα ονόματα των υποψηφίων αναγράφονται με αλφαβητική σειρά και τα όργανα θα έχουν πλήρη ελευθερία επιλογής. Οι υποψήφιοι της δεύτερης ομάδας και των επομένων ομάδων θα μπορούν να προσλαμβάνονται, καταρχήν, μόνον αφού έχουν προσληφθεί οι υποψήφιοι της πρώτης ομάδας (ή θα έχουν αρνηθεί κάποια προσφορά πρόσληψης). Πάντως, παρέκκλιση από αυτήν τη γενική αρχή θα είναι δυνατή, εφόσον θα είναι βάσιμη και δεόντως αιτιολογημένη, λαμβανομένων υπόψη των αναγκών για ιδιαίτερα προσόντα απαιτούμενα από τα επιμέρους όργανα, καθώς και των γενικών αρχών που διατυπώνονται στο άρθρο 27 του ΚΥΚ. Η παρέκκλιση θα αποτελεί αντικείμενο χωριστής απόφασης καθενός των οργάνων.

6) οι αρμόδιοι για τις προσλήψεις προϊστάμενοι διοικητικής μονάδας καθενός των οργάνων θα έχουν τακτικές συσκέψεις, υπό την προεδρία της Υπηρεσίας, για να συντονίζουν την αξιοποίηση των πινάκων ικανότητας και να εντοπίζουν τις ιδιαίτερες προτεραιότητες των οργάνων. Στο πλαίσιο της διαδικασίας αυτής θα λαμβάνονται υπόψη οι προτιμήσεις των υποψηφίων ως προς το όργανο και τον τόπο πρόσληψής τους, τα επαγγελματικά χαρακτηριστικά τους καθώς και οι ανάγκες των διαφόρων οργάνων.

7) στη βάση των αποτελεσμάτων της προαναφερόμενης συσκέψεως, θα εφαρμόζονται οι ακόλουθες γενικές αρχές:

- κατά τη διάρκεια του πρώτου εξαμήνου ισχύος του πίνακα ικανότητας, ένα όργανο θα μπορεί να προσλαμβάνει από τον εν λόγω πίνακα μόνο τον αριθμό εκείνο των υποψηφίων, τον οποίο είχε αρχικά ζητήσει στο πλαίσιο του προγραμματισμού.

- στο πέρας του διαστήματος αυτού, οι αρμόδιοι για τις προσλήψεις προϊστάμενοι διοικητικής μονάδας θα συναντώνται για να συζητήσουν και ενδεχομένως να συμφωνήσουν διατήρηση των «ποσοστώσεων» επί διάστημα ενός ακόμη εξαμήνου, σε συνάρτηση με το αρχικό αίτημα και με τον αριθμό των υποψηφίων που έχουν πράγματι προσληφθεί. Στο στάδιο αυτό αποφασίζεται επίσης το κατά πόσον θα παρέχεται στα όργανα που δεν διατύπωσαν «αίτημα» στο πλαίσιο του προγραμματισμού, η δυνατότητα να προσλαμβάνουν από τον κατάλογο.

- το αργότερο δώδεκα μήνες μετά την θέση του πίνακα ικανότητας στη διάθεση των οργάνων, όλα τα όργανα θα μπορούν να τον χρησιμοποιήσουν (χωρίς ποσόστωση).

8) τίθεται σε εφαρμογή ένα σύστημα «ορθής πρακτικής σε θέματα προσλήψεων». Το κυριότερο χαρακτηριστικό του συστήματος είναι ότι όταν κάποιο όργανο και ένας υποψήφιος συμφωνήσουν καταρχήν την πρόσληψη, υπογράφουν μία «δήλωση προθέσεως» που επιβεβαιώνει την πρόθεση του υποψηφίου να αποδεχθεί συγκεκριμένη απασχόληση και την πρόθεση του οργάνου να κάνει στον υποψήφιο επίσημη προσφορά εργασίας εντός προθεσμίας δύο μηνών. Η Υπηρεσία Προσλήψεων λαμβάνει αντίγραφο αυτής της επιστολής («δήλωση προθέσεως») και ο υποψήφιος θα είναι «δεσμευμένος» στον πίνακα ικανότητας. Εάν, στο πέρας του διαστήματος των δύο μηνών δεν έχει προταθεί στον υποψήφιο η οριστική προσφορά θέσης απασχόλησης (ή αυτός την έχει αρνηθεί), ο υποψήφιος θα αναφέρεται εκ νέου στον πίνακα ικανότητας ως διαθέσιμος. Οι υποψήφιοι θα τηρούνται ενήμεροι για το σύστημα αυτό όταν θα τους αναγγέλλεται η εγγραφή τους σε ορισμένο πίνακα ικανότητας.

4. Εναρμόνιση των κριτηρίων κατάταξης

Οι γενικοί γραμματείς δεσμεύονται να εναρμονίσουν τα κριτήρια βαθμολογικής κατάταξης που χρησιμοποιούνται από τα όργανα κατά την πρόσληψη των νέων υπαλλήλων, με σκοπό να υπάρξει εγγύηση για την τήρηση της αρχής της ίσης μεταχείρισης και για να αποφεύγεται ο μεταξύ των οργάνων ανταγωνισμός. Θα είναι σκόπιμο να δοθεί ιδιαίτερη προσοχή στον καθορισμό ταυτόσημων κριτηρίων όσον αφορά το βαθμό και το κλιμάκιο που χορηγούνται στους επιτυχόντες κατά την πρόσληψή τους.

5. Επανεξέταση

Η παρούσα συμφωνία επανεξετάζεται στο πέρας του τριετούς διαστήματος που έπεται της ιδρύσεως της Υπηρεσίας.

Υπογράφηκε στις ...... στις Βρυξέλλες.

J. Priestley P. de Boissieu D. O'Sullivan R. Grass

M. Herve P. Venturini V. Falcone J. Sφderman

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας πολιτικής: Διοίκηση.

Δραστηριότητα: Πολιτική και διαχείριση προσωπικού.

Ονομασία της δράσης: Ίδρυση της Υπηρεσίας Προσλήψεων των Ευρωπαϊκών Κοινοτήτων

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΎ + ΟΝΟΜΑΣΙΑ

A0 4021 - Διοργανική Υπηρεσία προσλήψεων

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1. Συνολικό κονδύλιο της δράσης (Μέρος B): Ανεφάρμοστο (NA)

2.2. Περίοδος υλοποίησης:

Η Υπηρεσία αυτή θα είναι λειτουργική από 1ης Ιανουαρίου 2003.

2.3. Συνολική πολυετής εκτίμηση των δαπανών:

α) Χρονοδιάγραμμα των πιστώσεων αναλήψεων υποχρεώσεων/των πιστώσεων πληρωμών (δημοσιονομική παρέμβαση) (βλέπε σημείο 6.1.1)

β) Τεχνική και Διοικητική Συνδρομή (ΤΔΣ) και Δαπάνες Στήριξης (ΔΣ) (βλέπε σημείο 6.1.2)

γ) Συνολικές δημοσιονομικές επιπτώσεις των ανθρώπινων πόρων και των άλλων δαπανών διοικητικής λειτουργίας (βλέπε σημεία 7.2 και 7.3)

Η ίδρυση της Υπηρεσίας θα είναι ενέργεια δημοσιονομικά ουδέτερη. Όλοι οι πόροι που θα τεθούν στη διάθεση της Υπηρεσίας την 1η Ιανουαρίου 2003 θα μεταφερθούν από ήδη υφιστάμενους στα Όργανα πόρους, στις 31 Δεκεμβρίου 2002, βλέπε σημείο 7.5 της έκθεσης της Ομάδας εργασίας. Ασφαλώς, η αύξηση των μισθών, ο πληθωρισμός και η χρηματοδότηση του εξωτερικού προσωπικού που έχει ήδη προβλεφθεί το 2002, επιβάλλουν να γίνουν οι κατάλληλες τεχνικές προσαρμογές.

2.4. Συμβατότητα με το δημοσιονομικό προγραμματισμό και με τις Δημοσιονομικές Προοπτικές

X Η ίδρυση της Υπηρεσίας είναι συμβιβάσιμη με τον προγραμματισμό του τομέα V, εφόσον η ίδρυση αυτή είναι δημοσιονομικά ουδέτερη και παράγει στο μέλλον οικονομίες κλίμακος (βλέπε 1ο σημείο του σκεπτικού της αποφάσεως για την ίδρυση της Υπηρεσίας).

( Η πρόταση αυτή απαιτεί επαναπρογραμματισμό του αντίστοιχου τομέα των δημοσιονομικών προοπτικών

( Συμπεριλαμβανομένης, εφόσον συντρέχει περίπτωση, προσφυγής στις διατάξεις της Διοργανικής Συμφωνίας

2.5. Δημοσιονομικές επιπτώσεις επί των εσόδων:

( Ουδεμία δημοσιονομική επίπτωση (αφορά τεχνικές πτυχές της εφαρμογής ενός μέτρου)

Ή

X Δημοσιονομική επίπτωση - η επίδραση επί των εσόδων έχει ως εξής:

Συνεισφορά των Οργάνων μέσω εσόδων ειδικού προορισμού (επαναχρησιμοποίηση). Βλέπε έκθεση της διοργανικής ομάδας εργασίας για την ίδρυση μιας Υπηρεσίας προσλήψεων της ΕΕ, σημείο 7, «Δημοσιονομικές πτυχές».

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

- Απόφαση του Ευρωπαϊκού Κοινοβουλίου, του Συμβουλίου, της Επιτροπής, του Δικαστηρίου, του Ελεγκτικού Συνεδρίου, της Οικονομικής και Κοινωνικής Επιτροπής, της Επιτροπής των Περιφερειών και του Ευρωπαίου Διαμεσολαβητή για την ίδρυση Υπηρεσίας Προσλήψεων των Ευρωπαϊκών Κοινοτήτων [ημερομηνία]

- Απόφαση των Γενικών Γραμματέων του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης, της Ευρωπαϊκής Επιτροπής, του Γραμματέα του Δικαστηρίου, των Γενικών Γραμματέων του Ελεγκτικού Συνεδρίου, της Οικονομικής και Κοινωνικής Επιτροπής, της Επιτροπής των Περιφερειών και του αντιπροσώπου του Ευρωπαίου Διαμεσολαβητή σχετικά με την οργάνωση και λειτουργία της Υπηρεσίας Προσλήψεων των Ευρωπαϊκών Κοινοτήτων.

Η απόφαση θα επανεξεταστεί μετά από περίοδο 3 ετών που έπεται της ιδρύσεως της Υπηρεσίας, σύμφωνα με το άρθρο 10.

- Κανονισμός Υπηρεσιακής Κατάστασης των υπαλλήλων (ΚΥΚ) άρθρο 2 και παράρτημα 3.

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Αναγκαιότητα κοινοτικής παρέμβασης

5.1.1. Επιδιωκόμενοι στόχοι

Οι ισχύουσες ρυθμίσεις διοργανικής συνεργασίας όσον αφορά τη διοργάνωση γενικών διαγωνισμών αντιπροσωπεύουν ένα πρώτο βήμα. Όμως, δεν έχει καταστεί δυνατό να δοθεί, στην πολιτική προσλήψεων, ο απαιτούμενος βαθμός συνοχής και εναρμόνισης. Με τη σύσταση μιας διοργανικής υπηρεσίας προσλήψεων, οι διαδικασίες προσλήψεων θα γίνουν εναργέστερα κατανοητές στους πολίτες της Ευρωπαϊκής Ένωσης, εγκαθιδρύοντας μία κοινή προσέγγιση και παρέχοντας στα Όργανα τη δυνατότητα να ανταποκριθούν στην επερχόμενη διεύρυνση. Επιπλέον, η ίδρυση μιας διοργανικής υπηρεσίας προσλήψεων θα ενισχύσει την επιχειρησιακή αποτελεσματικότητα λόγω της εφαρμογής εναρμονισμένων τεχνικών επιλογής υποψηφίων, παρέχοντας καλύτερους υλικούς όρους για βελτιωμένη διοργάνωση των διαγωνισμών και μεγιστοποιώντας τα λειτουργικά οφέλη με τη διοργανική συνεργασία.

Το κυριότερο έργο της Υπηρεσίας θα είναι να διοργανώνει γενικούς διαγωνισμούς ώστε να εξασφαλίζει την πρόσληψη υπαλλήλων για τις υπηρεσίες ή διαδικασίες επιλογής λοιπού προσωπικού για λογαριασμό των Οργάνων των Ευρωπαϊκών Κοινοτήτων, υπό τις βέλτιστες επαγγελματικές και οικονομικές προϋποθέσεις, λειτουργώντας υπό την εποπτεία των εν λόγω Οργάνων. Η Υπηρεσία θα καταρτίζει πίνακες επιτυχόντων υποψηφίων, πράγμα που θα επιτρέπει στα Όργανα να προσλαμβάνουν προσωπικό υψηλών προσόντων που να ανταποκρίνεται στις ανάγκες και τις δεξιότητες που καθορίζουν τα ίδια τα Όργανα, σύμφωνα με τις αρχές της βέλτιστης δυνατής γεωγραφικής ισορροπίας, της μη διακριτικής μεταχείρισης και της παροχής ίσων ευκαιριών.

5.1.2. Μέτρα σχετικά με την εκ των προτέρων (ex ante) αξιολόγηση

Μία διοργανική ομάδα εργασίας, που συστάθηκε από τους Γενικούς Γραμματείς των Οργάνων το Φεβρουάριο του 2001, επεξεργάστηκε μία ex-ante αξιολόγηση της ιδρύσεως της Υπηρεσίας αυτής. Στην εργασία αυτή συμπεριλήφθηκε ο προσδιορισμός των αρχών που θα διέπουν τους εναρμονισμένους διαγωνισμούς και την πολιτική επιλογής υποψηφίων που θα εφαρμόζει η Υπηρεσία, όπως και μία σύγκριση του προσχεδίου προϋπολογισμού της Υπηρεσίας με το σημερινό κόστος διοργάνωσης γενικών διαγωνισμών από τα Όργανα. Προκειμένου να επιτευχθεί η δημοσιονομική ουδετερότητα της ενέργειας αυτής διατυπώθηκε η υπόδειξη να υπάρξει συγχώνευση των προϋπολογισμών και του προσωπικού όλων των συμμετεχόντων Οργάνων. Αναμένεται ότι αυτή η πλήρως κοινή προσέγγιση θα οδηγήσει σε οικονομίες κλίμακος. Πέραν των εξοικονομήσεων που απορρέουν από τις οικονομίες κλίμακος, στο μέτρο που δεν θα υπάρχει επανάληψη των ίδιων δραστηριοτήτων σε όλα τα Όργανα, τα κύρια οφέλη είναι δύσκολο να αποτιμηθούν ποσοτικά. Αυτά συνδέονται με τη δυνατότητα δημιουργίας ενός κέντρου επιλογής ατόμων με εξαιρετικά προσόντα, και ειδικότερα με την παροχή σε όλα τα Όργανα της ΕΕ μιας κοινής και εναρμονισμένης προσέγγισης της διαδικασίας επιλογής υποψηφίων, η οποία συχνά αποτελεί και το πρώτο σημείο επαφής μεταξύ των πολιτών της Ένωσης και των Οργάνων της. Σήμερα, τα διάφορα Όργανα εφαρμόζουν διαφορετικές διαδικασίες και κριτήρια επιλογής υποψηφίων, τα οποία κάνουν αδιαφανή την πρόσληψη στα Όργανα αυτά.

Οι εργασίες της Ομάδας Εργασίας απεκάλυψαν πάντως την ύπαρξη κάποιας θεσμικής αντίστασης στην αλλαγή των πρακτικών που εφαρμόζουν τα επιμέρους Όργανα, προκειμένου να δοθεί η δυνατότητα μιας εναρμονισμένης προσέγγισης - η οποία αποτελεί και απαραίτητο προηγούμενο όρο για την ίδρυση της Υπηρεσίας. Αναγνωρίστηκε επίσης η ανάγκη να συνεχιστεί η πλήρης εναρμόνιση των κριτηρίων βαθμολογικής κατάταξης των υπαλλήλων που χρησιμοποιούν τα επιμέρους Όργανα όταν προσλαμβάνουν βάσει των πινάκων επιτυχόντων.

5.1.3. Μέτρα μετά την εκ των υστέρων (ex post) αξιολόγηση

Ανεφάρμοστο

5.2. Σχεδιαζόμενες δράσεις και λεπτομέρειες υλοποίησης της δημοσιονομικής παρέμβασης

Στόχος είναι να ιδρυθεί μία διοργανική υπηρεσία διοργάνωσης διαγωνισμών και διαδικασιών επιλογής υποψηφίων, η οποία, βάσει των αναγκών για προσλήψεις των επιμέρους Οργάνων, θα διοργανώνει γενικούς διαγωνισμούς ενόψει κατάρτισης εφεδρικών πινάκων επιτυχόντων, από τους οποίους τα Όργανα θα μπορούν να προσλαμβάνουν υπαλλήλους. Σε μία δεύτερη φάση, η Υπηρεσία (και βάσει ειδικών ρυθμίσεων) θα μπορεί να αναλαμβάνει τη διεξαγωγή διαδικασιών επιλογής του λοιπού προσωπικού, περιλαμβανομένων των εκτάκτων υπαλλήλων και/ή των επικουρικών υπαλλήλων.

Η λογική αυτής της ενέργειας είναι (i) να επιτευχθούν οικονομίες κλίμακος με την ανάθεση σε ένα μόνο φορέα της διοργάνωσης γενικών διαγωνισμών με βάση εναρμονισμένα κριτήρια και διαδικασίες. (ii) να αυξηθεί η διαφάνεια της πολιτικής προσλήψεων επιλογής υποψηφίων για τα Όργανα της ΕΕ.

Το κυριότερο αποτέλεσμα θα είναι η κατάρτιση εφεδρικών πινάκων υποψηφίων, με βάση διαρκώς βελτιούμενες και εξειδικευόμενες τεχνικές και διαδικασίες επιλογής.

Όλα τα Όργανα της ΕΕ θα αποτελούν αποδέκτες των υπηρεσιών που θα παρέχονται από την εν λόγω Υπηρεσία. Προβλέπεται περαιτέρω ότι η Υπηρεσία αυτή θα μπορεί να διενεργεί ορισμένες διαδικασίες επιλογής υποψηφίων για άλλους φορείς και οργανισμούς της ΕΕ, και αυτό επ'αμοιβή. Οι παρεχόμενες για τα θεσμικά Όργανα υπηρεσίες θα έχουν προτεραιότητα έναντι των καθηκόντων που θα αναλαμβάνονται από την Υπηρεσία για τα άλλα όργανα και οργανισμούς.

Η Υπηρεσία θα πρέπει να διασφαλίζει ότι ο αριθμός των υποψηφίων που είναι εγγεγραμμένοι στους εφεδρικούς πίνακες επιτυχόντων θα είναι αρκετός ώστε να επιτρέπει στα Όργανα να προσλαμβάνουν εγκαίρως νέους υπαλλήλους. Επιπλέον, η Υπηρεσία θα οφείλει να εξασφαλίζει ότι η πρόσληψη υπαλλήλων από τα νέα κράτη μέλη θα μπορεί να αρχίσει ήδη το 2004. Με βάση τη σημερινή υπόθεση ότι 10 νέα κράτη μέλη θα προσχωρήσουν στην ΕΕ το 2004, ο συνολικός αριθμός νέων υπαλλήλων από τις χώρες αυτές θα ανέλθει σε 2500 έως 3000 άτομα.

Το συγκεκριμένο μέτρο για την υλοποίηση της δράσης αυτής είναι η ίδρυση της Υπηρεσίας και η άμεση έναρξη λειτουργίας με την εφαρμογή ενός κυλιόμενου προγράμματος διοργάνωσης γενικών διαγωνισμών. Για να επιτευχθεί αυτό, η ευθύνη της ΑΔΑ (αρμόδιας για τους διορισμούς αρχής) σχετικά με τη διοργάνωση γενικών διαγωνισμών έχει, με την απόφαση για την ίδρυση της Υπηρεσίας, μεταβιβασθεί στην Υπηρεσία αυτή και κάθε Όργανο έχει κοινοποιήσει τις ανάγκες του για προσλήψεις.

Η Υπηρεσία δεν πρόκειται να αναλάβει τη διαχείριση καμιάς δημοσιονομικής παρέμβασης.

5.3. Λεπτομέρειες υλοποίησης

Η δράση αυτή θα υλοποιηθεί μέσω της ιδρύσεως μιας διοργανικής υπηρεσίας η οποία θα λειτουργεί υπό την ευθύνη μιας διοικητικής επιτροπής απαρτιζόμενης από έναν αντιπρόσωπο καθενός Οργάνου. Διοικητικά, η Υπηρεσία θα υπάγεται στην Επιτροπή, η οποία θα αναλάβει ορισμένες διοικητικές λειτουργίες της Υπηρεσίας (μισθοί και συντάξεις, ασφάλιση ασθενειών, κλπ.).

Η Επιτροπή θα διαθέσει ενδεχομένως στην Υπηρεσία τις αναγκαίες υποδομές και τεχνική υποστήριξη σύμφωνα με τις ανάγκες που θα δηλώσει η Υπηρεσία. Η Υπηρεσία θα χρεώνεται από την Επιτροπή για την παροχή των υπηρεσιών αυτών και θα πρέπει να τεθεί γι'αυτό σε εφαρμογή μία μέθοδος τιμολόγησης των παρεχόμενων υπηρεσιών.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1. Συνολικές δημοσιονομικές επιπτώσεις στο Μέρος B - (για ολόκληρη την περίοδο προγραμματισμού)

ΑΝΕΦΑΡΜΟΣΤΟ

6.2. Υπολογισμός του κόστους ανά σχεδιαζόμενο μέτρο στο Μέρος B

ΑΝΕΦΑΡΜΟΣΤΟ

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1. Επιπτώσεις στους ανθρώπινους πόρους

Όλο το ανθρώπινο δυναμικό που προβλέπεται για την επάνδρωση της Υπηρεσίας θα καλυφθεί με μεταφορά ήδη υφισταμένων στα όργανα θέσεων ή πιστώσεων. Η ίδρυση της Υπηρεσίας δεν θα έχει σε καμία περίπτωση ως αποτέλεσμα την αύξηση του προσωπικού του συνόλου των Οργάνων.

>ΘΕΣΗ ΠIΝΑΚΑ>

Βλέπε παράρτημα 1 για την προέλευση των θέσεων και των πιστώσεων και για βαθμολογική κατανομή των θέσεων A8-A3, B, C και D

7.2. Συνολικές δημοσιονομικές επιπτώσεις των ανθρώπινων πόρων

>ΘΕΣΗ ΠIΝΑΚΑ>

Βλέπε σχέδιο στο παράρτημα 2. Η ανάλυση ανά θέση του προϋπολογισμού και ανά όργανο του ποσού προς μεταφορά στην Υπηρεσία θα διευκρινιστεί στο πλαίσιο του υπό επεξεργασία προσχεδίου προϋπολογισμού 2003.

Τα ποσά αντιστοιχούν στις συνολικές δαπάνες για 12 μήνες.

7.3. Άλλες δαπάνες διοικητικής λειτουργίας που απορρέουν από τη δράση

>ΘΕΣΗ ΠIΝΑΚΑ>

* 76.000 EUR για τη διορθωτική και εξελικτική διατήρηση της εφαρμογής NAC (Νέα Εφαρμογή Διαγωνισμών) της ΓΔ ADMIN.

Ήδη από την ίδρυσή της, η Υπηρεσία θα αναλάβει το βάρος της διατήρησης σε λειτουργία, της εξέλιξης και εκμετάλλευσης αυτής της εφαρμογής κατά τρόπο που η Υπηρεσία να ανεξαρτητοποιηθεί σε σχέση με τις υποδομές της Επιτροπής.

Το 2002, η ΓΔ ADMIN θα προσαρμόσει την εφαρμογή NAC στο UTF-8, πράγμα που θα δώσει τη δυνατότητα χειρισμού των νέων γλωσσών που θα προκύψουν με τη διεύρυνση. Προς το σκοπό αυτό έχει διατεθεί ένας προϋπολογισμός ύψους 186.000 EUR.

Οι εξοπλισμοί τηλεπικοινωνιών και πληροφορικής που προβλέπονται στις θέσεις προϋπολογισμού των Οργάνων, θα μεταφερθούν, με τα αντίστοιχα κονδύλιά τους, στην Υπηρεσία, στο μέτρο που είναι συμβατά μεταξύ τους.

Βλέπε παράρτημα 3 Η κατανομή του προς μεταφορά στην Υπηρεσία ποσού ανά θέση του προϋπολογισμού και ανά όργανο, θα διευκρινιστεί στο πλαίσιο της τρέχουσας προετοιμασίας του προσχεδίου προϋπολογισμού (ΠΠ) 2003.

8. ΕΠΑΚΟΛΟΥΘΑ ΜΕΤΡΑ ΚΑΙ ΑΞΙΟΛΟΓΗΣΗ

8.1. Επακόλουθα μέτρα

Η διοικούσα επιτροπή, εξ ονόματος των Οργάνων, θα παρακολουθεί τη λειτουργία της Υπηρεσίας, ιδίως σε ό,τι αφορά τον αριθμό των υποψηφίων που είναι εγγεγραμμένοι στους πίνακες επιτυχόντων που έχει καταρτίσει η Υπηρεσία, αλλά επίσης από την άποψη της διαρκούς βελτίωσης των τεχνικών και μεθόδων επιλογής. Περαιτέρω, η Υπηρεσία θα διαβιβάζει ετήσιες εκθέσεις στα Όργανα, σχετικά με τις διαδικασίες επιλογής και προσλήψεων.

8.2. Λεπτομέρειες πραγματοποίησης και περιοδικότητα της προβλεπόμενης αξιολόγησης

Οι δραστηριότητες της Υπηρεσίας θα αξιολογούνται σύμφωνα με τη γενική πολιτική αξιολόγησης που εφαρμόζει η Επιτροπή. Μία πρώτη ενδιάμεση αξιολόγηση θα διενεργηθεί το 2005 προκειμένου να εκτιμηθεί η αποτελεσματικότητα της παρέμβασης και για να διατυπωθούν συστάσεις στη διοικούσα επιτροπή για περαιτέρω βελτιώσεις στην οργάνωση των εργασιών της Υπηρεσίας. Σε ύστερο στάδιο θα γίνει αξιολόγηση, με σκοπό να εκτιμηθεί η αποτελεσματικότητα της κοινής πολιτικής των Οργάνων για την επιλογή υποψηφίων.

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

(Άρθρο 3 παράγραφος 4 του Δημοσιονομικού Κανονισμού: «Για την αποφυγή των κινδύνων απάτης ή παρατυπιών, η Επιτροπή περιλαμβάνει στο δημοσιονομικό δελτίο πληροφορίες σχετικά με τα υφιστάμενα ή μελετώμενα προληπτικά ή προστατευτικά μέτρα.»)

Η Υπηρεσία θα λάβει όλα τα αναγκαία μέτρα ώστε να αποφεύγονται οι καταχρήσεις.

ΠΑΡΑΡΤΗΜΑ I

ΠΡΟΕΛΕΥΣΗ ΤΩΝ ΘΕΣΕΩΝ ΚΑΙ ΤΩΝ ΠΙΣΤΩΣΕΩΝ ΓΙΑ ΤΗΝ ΥΠΗΡΕΣΙΑ

ΚΑΙ ΒΑΘΜΟΛΟΓΙΚΗ ΚΑΤΑΝΟΜΗ ΤΩΝ ΘΕΣΕΩΝ A8-A3, B, C ΚΑΙ D

>ΘΕΣΗ ΠIΝΑΚΑ>

ΠΑΡΑΡΤΗΜΑ 2

ΣΧΕΔΙΟ ΠΡΟΫΠΟΛΟΓΙΣΜΟΥ 2003 ΤΗΣ ΥΠΗΡΕΣΙΑΣ ΠΡΟΣΛΗΨΕΩΝ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ

A. Εκτός διεύρυνσης

>ΘΕΣΗ ΠIΝΑΚΑ>

B. Διεύρυνση

>ΘΕΣΗ ΠIΝΑΚΑ>

ΠΑΡΑΡΤΗΜΑ 3

10. Κόστος των γενικών διαγωνισμών που διοργανώνονται από τα Όργανα το 2001/2002

10.1. A. Κόστος του εμπλεκόμενου στους γενικούς διαγωνισμούς προσωπικού, περιλαμβανομένης της τεχνικής συνδρομής (πληροφορική, νομική και δημοσιονομική υποστήριξη κλπ.) [1]

[1] Για λόγους απλούστευσης, η συνολική τεχνική αρωγή θεωρείται ότι παρέχεται από προσωπικό κατηγορίας A.

>ΘΕΣΗ ΠIΝΑΚΑ>

10.2. B. Κόστος των υποδομών και της διοικητικής οργάνωσης

>ΘΕΣΗ ΠIΝΑΚΑ>

10.3. Γ. Άμεσο και έμμεσο κόστος (με βάση τις εκτιμήσεις για τα έτη 2001/2002)

1. Επιτροπή

>ΘΕΣΗ ΠIΝΑΚΑ>

2. Κοινοβούλιο

>ΘΕΣΗ ΠIΝΑΚΑ>

3. Συμβούλιο

>ΘΕΣΗ ΠIΝΑΚΑ>

4. Δικαστήριο

>ΘΕΣΗ ΠIΝΑΚΑ>

5. Ελεγκτικό Συνέδριο

>ΘΕΣΗ ΠIΝΑΚΑ>

6. Οικονομική και Κοινωνική Επιτροπή

>ΘΕΣΗ ΠIΝΑΚΑ>

7. Επιτροπή των Περιφερειών

>ΘΕΣΗ ΠIΝΑΚΑ>

8. Διαμεσολαβητής

>ΘΕΣΗ ΠIΝΑΚΑ>

9. Σύνολο όλων των Οργάνων

>ΘΕΣΗ ΠIΝΑΚΑ>

10.4. Δ. Συνολικό κόστος (σε ευρώ)

>ΘΕΣΗ ΠIΝΑΚΑ>